དེ་རྗེས་ཙམ་ན་ཁྱུང་བོ་ཀླུ་རྒྱལ་འབུམ་ཞེས་དད་དམ་གཙང་བ་རྣམ་དཀར་དགེ་བའི་ལས་ཁོ་ནར་འབད་པ་ཞིག་ཡོད་པའི་བརྒྱུད་འཛིན་ལ་ཁྱུང་དཀར་སྒྲུབ་གཤེན་ཚེ་རིང་ཞེས།བོན་བརྒྱ་གྲུབ་དབང་ནམ་མཁའ་རིན་པོ་ཆེའི་ཞལ་སློབ་བཤེས་གཉེན་བསྟེན་ཚུལ་ཤིན་ཏུ་ལེགས་པ་ཞིག་བྱོན།བླ་མའི་ཞལ་བཀོད་ལྟར།སྐྱང་སྤྲུལ་ལུང་རྟོགས་སྐལ་བཟང་རྒྱ་མཚོ་དང་སྟོང་ཁྱུང་ཞབས་དྲུང་གཡུང་དྲུང་དབང་རྒྱལ་མཆོག་དང་།ཁྲི་ཀ་སེ་བརྒྱ་འདུལ་འཛིན་ཆེན་པོ་ཚུལ་ཁྲིམས་མཐར་ཕྱིན་དང་།བོན་བརྒྱ་རྟོགས་ལྡན་རིན་པོ་ཆེ་སྔགས་འཆང་དབྱིངས་རིག་རྣམ་གྲོལ་སོགས་དམ་པ་དུ་མའི་ཞབས་བསྟེན།དེ་ཡང་ཆེན་པོའི་ངོ་འཛིན་ལྟ་བུར་མ་སོང་བར་བླ་མའི་དོན་དུ་ལུས་དང་སྲོག་ལ་བབས་ཀྱང་བཟོད་ནུས་པ་ཞིག་ཡིན།དཔེར་ན་བླ་མ་བསུ་སྐྱེལ་ལྟ་བུ་ཐག་ཉེ་རིང་གང་དུ་བགྲོད་དགོས་བྱུང་ན་ཡང་།རྟ་དྲེའུ་སོགས་བཞོན་པ་ལ་དཀའ་སྡུག་མྱོང་གི་འཇུག་མི་རུང་རང་གི་ལུས་ཐོག་ནས་སྒྲིབ་པ་སྦྱོང་དགོས་གསུངས་ནས་རྐང་བས་ངལ་བ་ཁོ་ནར་བསྟེན་པ་ཡིན།སྐུ་ཚེ་གང་བོར་དགེ་སྦྱོར་ཉམས་ལེན་ལ་བརྩོན་པའི་ངང་ནས་མཐར་ཕྱིན་ཏེ་བདེ་བར་གཤེགས།ཡང་ཁྱུང་དཀར་བོན་པོ།གཡང་འབུམ་རྒྱལ་ཞེས་པ་ཆུང་དུས་དམན་པའི་ས་བཟུང་།ཧྲུལ་བོའི་གོས་གྱོན་ཞེས་པ་ལྟར་བྱ་ཉུང་གི་སྒོ་ནས་བསྟན་པའི་སྒོར་ཞུགས་ཏེ་སྔོན་འགྲོ་བསགས་སྦྱངས་ནས་བཟུང་དགེ་བའི་བྱ་བ་ཐམས་ཅད་བླ་མ་དགེ་རྒན་རྣམས་ཀྱི་གསུངས་བཞིན་དང་དུ་བླངས།སྐབས་ཤིག་ན་ཐག་ཉེ་དེར་འོད་དཀར་ཆུ་མགོ་ཟེར་བ་ཞིག་ཡོད་པ་ནི་ས་བདག་ཀླུ་གཉན་བཙན་པ་ཡིན་ལ་དེའི་ཀླུ་ཞིག་གིས་གནོད་པ་བྱས་ཏེ་ན་བ་བྱུང་།ཁོང་གིས་གནོད་པ་འདི་འདྲ་ཚར་གཅོད་བྱེད་མ་ཐུབ་ན་སྒྲུབ་པ་ཉམས་ལེན་དང་ཚེ་ལ་བར་ཆོད་ཡོང་ནས་མཐར་ཕྱིན་མི་ནུས་སྙམ་ནས།བླ་མ་དང་ལྷག་པའི་ལྷ་ཡི་དམ་དབྱེར་མེད་དུ་བསྒྲུབས།ཞར་ལ་ཁྱུང་དམར་སྒྲུབ་ཏེ་ནུས་པ་ཐོན།དེ་ནས་འོད་དཀར་ཆུ་མགོའི་ཁར་སོང་ནས་ཀླུ་རྣམས་ལ་དམ་བསྒྲགས།ཁྱོད་ཚོས་ང་ལ་གནོད་པ་མི་བྱེད་ཅེས་ཁས་མི་ལེན་ན།ངས་ཡི་དམ་དང་དབལ་ཁྱུང་དྲག་ཏུ་སྒྲུབ་ནས་ཁྱོད་རྣམས་རྨེག་མེད་དུ་མི་གཏོང་ན་དཀོན་མཆོག་དཔང་ཞེས་ལྷའི་ང་རྒྱལ་ལ་གནས་ཏེ་སྐད་མཐོན་པོས་བསྒྲགས།དེ་ནས་ནད་སངས་དྭངས་སུ་སོང་བ་ཡིན།དེ་ཡང་ཚེ་འདིའི་འཇིགས་སྐྱོབ་ཙམ་གྱི་ཀུན་སློང་མིན་ཏེ།ཡུལ་ལ་ལར།དང་པོ་ཚེ་སྒྲུབ།བར་དུ་ནོར་སྒྲུབ།དེ་ནས་ཆོས་སྒྲུབ་ཟེར་བ་ལྟར།དང་པོ་རང་གི་ཚེ་སྲོག་ལ་བར་ཆོད་གཏོང་བ་བསལ་མ་ནུས་ན།ཕྱི་མ་གཏན་གྱི་ཆུས་དོན་དེ་བས་ཀྱང་འགྲུབ་དཀའ་བས་དགོས་པ་ཁྱད་པར་ཅན་ལ་དགོངས་ནས་དེ་ལྟར་མཛད།གཞན་དུ་ཚེ་འདིའི་ཕན་བདེ་གྲུབ་པའི་ནུས་པ་མཐོང་ཆོས་སུ་གྱུར་ན།ཕྱི་མའི་དོན་དུའང་ཕན་ནུས་ཡོད་པར་ཡིད་ཆེས་འབྱུང་སྲིད་ཅེས་ཀྱང་གསུངས།དེ་རྗེས་སྡོང་སྐམ་བླ་མ་སྣང་གསལ་ལྷུན་གྲུབ་ཀྱི་ཞབས་ཕྱི་མཛད་ཞོར་ཁོང་དང་ལྷན་དུ་གཉན་ཁྲོད་འགྲིམས་ཏེ།ཟབ་མོ་གཅོད་ཀྱི་གདམས་པ་ཉམས་ལེན་གནང་བ་མཐར་ཕྱིན།ཕྱིས་སུ་སྐུ་ཚེ་གང་བོར་མཚམས་བསྙེན་སྒྲུབ་མཛད་པར་དམ་བཅའ་བྱས།སྐུ་ཚེ་སྨད་ལ་གཞན་དོན་ཀྱང་མཛད་ནུས་པ་བྱུང་།ནུས་མཐུ་ཆེ་བའི་སྙན་གྲགས་ཀྱིས་བོན་པོ་ཙམ་དུ་མ་ཟད་བན་དེ་ནང་ནའང་ནད་གདོན་བྱད་ཕུར་གྱི་གནོད་འཚེ་བྱུང་ན་ཁོང་ལ་སྐྱབས་བཙལ་ནས་ཕན་ཐོགས་པ་མང་དུ་བྱུང་།ཐུགས་ནང་མཐུན་པའི་གྲོགས་མཆེད་ཁ་ཤས་ནས་ཁོང་ལ་དྲིས་ཏེ།ཁྱེད་ཀྱིས་གཞན་ལ་ཕན་པའི་ནུས་མཐུ་དེ་ཇི་ལྟར་བྱུང་ཞེས་པ་ཁོང་གིས་མཁའ་འགྲོ་གསང་གཅོད་ལས།ནད་བདག་གདོན་ལ་སྙིང་རྗེ་བསྐྱེད།ཅེས་གསུངས་པ་ལྟར།ནད་པ་དང་ནད་བདག་གདོན་ལ་སྙིང་རྗེ་རིས་མེད་བཅོས་མིན་དུ་སྐྱེས་ནས།བླ་མ་དང་ཡི་དམ་དབྱེར་མེད་ཀྱི་སྣང་བ་མ་བྲལ་བར་གསོལ་བ་ཤུགས་དྲགས་བཏབས་ན།ལུས་སྦྱིན་ཚར་རེ་དང་སྔགས་བཏབས་པ་ཙམ་གྱིས་ཀྱང་ཕན་ཐོགས་པ་མང་གསུངས་པས་སྦྱིན་པ་རྣམ་གསུམ་གྱི་སྐྱབས་སྦྱིན་ཁོ་ནའོ་ཟེར།སྐུ་ཚེ་མཐར་ཕྱིན་ནས་སྙུང་གཞི་མེད་པར་གློ་བུར་དུ་གཤེགས་འདོད་བྱུང་ནས།རྐ་བར་མའི་གྲོགས་པོ་དཔའ་རྡོར་ལ་གསུངས་རྒྱུར།ད་ང་འཆི་བ་ལ་སྐྲག་མི་དགོས་དགའ་སྤྲོའི་ངང་ཕྱི་མར་འགྲོ་འདོད་ཡིན།ངས་སྟ་གོན་བྱས་པ་ཅི་འདྲར་འདུག་ཁྱོད་ཚོས་ལྟོས་གསུངས་ནས།བསྙེན་ཁང་ནང་དུ་ན་བཟའ་ཕྲུག་བེར་གཙང་མ་དང་།སྒོམ་ཞུ་དཀར་མོ་རྩེ་རྒྱལ་སོགས་བཞུགས་གདན་སྟེང་དུ་བཞག་པ་བསྟན།གྲོགས་རྣམས་ཀྱིས་དེ་འདྲ་སླ་མོ་ཨེ་ཡིན་སྙམ་ནས་ཐེ་ཚོམ་ཟོས་ཀྱང་ཁ་ནས་ལེགས་པོར་བརྗོད།དེའི་ཕྱི་ཉིན་ནམ་ལང་ཞྭ་གོས་ལེགས་པར་མནབས་ནས་ཆ་ལུགས་ལྔ་ལྡན་གྱི་ཕྱག་རྒྱ་དང་བཅས་སྒྲ་འོད་ཟེར་གསུམ་རང་སྣང་དུ་ཤེས་ཤིང་བླ་མ་དང་ཡི་དམ་ཡིད་ངོར་ཤར་ཡོད་ཅེས་གསུངས་གནང་བཞིན་ཞི་དབྱིངས་སུ་གཤེགས།དེ་ནས་ཐུགས་དམ་མ་གྲོལ་བར་དུ།བདག་སོགས་བླ་སློབ་མཆེད་ལྕམ་སྲས་པོ་ཐམས་ཅད་ཀྱིས་དགོངས་རྫོགས་ཀྱི་དགེ་རྩ་རླབས་པོ་ཆེ་གནད་སྨིན་དུ་བསྒྲུབས་སོ།།